ปชป.ลุ้นคสช. ฟังเสียงทักท้วง
พิเชษฐชี้ปชป.แท้ไม่รับ ทักษิณโผล่โฟนอินพท. จวกรธน.ถอยหลัง20ปี,วิษณุ เตือน กรธ.เก็บปากเลิกโต้รายวันเสียงวิจารณ์ร่างแรก รธน. รวบอธิบายเป็นยกๆไป บ่นเอือมคนต้านโดยไม่อ่านเนื้อหาโดยรวม รัฐบาลสั่งเขียนเพิ่มหมวดปฏิรูป โฆษก คสช.สวนบิดเบือนส่ง นศท.ชี้นำหน้าคูหา พท.เย้ย มีชัย ปั้น รธน.ฉบับไทยประดิษฐ์ แยกไม่ออกอันไหนบั้งไฟหรือจรวด ฉะอ้างหรูปราบโกง แค่ดราม่าหลอกสังคม จ่อยื่นทบทวน 5 ข้อทวงคืนประชาธิปไตย จตุพร ถล่มโกงอำนาจประชาชน ทักษิณ ต่อสายตรงถึงทีม กทม.จวก รธน.ห่วยแตกถอยหลัง 20 ปี อัด บิ๊กตู่ บ้าอำนาจจนขาดสติ ปชป.ดันออก ก.ม.ลูกสอดรับ 5 ปมเด่น ตื๊อขอโควตารองประธานสภาฯ-ประธาน กมธ.มาจากฝ่ายค้าน พิเชษฐ กระตุก ปชป.เลือดแท้ไม่รับแน่ รธน.รัฐประหาร พงษ์ภาณุ แจงต่อรองแล้วใช้งบฯ 1.5 ล้านบาท จ้างมืออาชีพจัดประชุมควบตีปี๊บท่องเที่ยว,จากกรณีที่หลายฝ่าย โดยเฉพาะพรรคการเมืองวิพากษ์วิจารณ์เนื้อหาหลายประเด็นในร่างรัฐธรรมนูญฉบับของคณะกรรมการร่างรัฐธรรมนูญ (กรธ.) โดยประกาศจะรณรงค์ให้ประชาชนโหวตคว่ำในขั้นการทำประชามติ ขณะที่ กรธ. รวมทั้งตัวแทนรัฐบาลพยายามชี้แจงตอบโต้กันไปมานั้น,เมื่อวันที่ 7 ก.พ. นายวิษณุ เครืองาม รองนายกรัฐมนตรี ให้สัมภาษณ์ถึงกรณีที่หลายฝ่ายออกมาวิพากษ์วิจารณ์เนื้อหาร่างรัฐธรรมนูญว่า ส่วนตัวไม่ได้มีหน้าที่ปกป้องหรือสู้กับคนที่ออกมาวิจารณ์ และไม่ต้องการแสดงความเห็นในเรื่องนี้มากนัก เนื่องจากที่ผ่านมา แม้แสดงความเห็นเป็นการส่วนตัว แต่เมื่อสื่อออกไปก็จะเหมือนเป็นความเห็นของรัฐบาล จึงไม่อยากพูดอะไรมาก คิดเหมือนที่ พล.อ.ประยุทธ์ จันทร์โอชา นายกรัฐมนตรีและหัวหน้าคสช. ว่า คนวิจารณ์รัฐธรรมนูญในขณะนี้ วิจารณ์โดยที่ไม่ได้อ่านเนื้อหาโดยรวม ทั้งคำถามจากสื่อ และคนอื่นๆที่มาวิจารณ์ ทำให้คณะกรรมการร่างรัฐธรรมนูญ (กรธ.) จึงต้องชี้แจงรายละเอียดมากขึ้น แต่วันนี้ใครจะวิจารณ์ก็วิจารณ์ไป หน้าที่ กรธ.เก็บรวบรวมเสียงสะท้อนทั้งหมด แล้วตอบเป็นยกๆไป ไม่ควรตอบรายวัน ไม่อย่างนั้นคำถามอื่นก็จะตามมาไม่จบไม่สิ้น หรือทางที่ดีควรทำเป็นแถลงการณ์,นายวิษณุกล่าวว่า หลังจากที่ประชุมคณะรัฐมนตรี (ครม.) มอบหมายให้รัฐมนตรีแต่ละกระทรวงพิจารณาเนื้อหาร่างรัฐธรรมนูญ ขณะนี้มีบางกระทรวงส่งความเห็นมาแล้ว เบื้องต้นความเห็นต่างๆ ที่ส่งเข้ามาเป็นการตั้งข้อสังเกตหรือสงสัยในเนื้อหา ทุกกระทรวงจะต้องส่งความเห็น ข้อเสนอแนะมาให้ภายในวันที่ 9 ก.พ. จากนั้นจะรวบรวมความเห็นเพื่อเสนอไปยัง กรธ. เบื้องต้นความเห็นของรัฐบาลคือ กรธ.ควรเพิ่มหมวดการปฏิรูปในร่างรัฐธรรมนูญด้วย ซึ่งตรงกับความเห็นของสภาขับเคลื่อนการปฏิรูปประเทศ (สปท.) แม้ร่างแรกจะมีมาตราที่เกี่ยวกับการปฏิรูปอยู่แล้วก็ตาม ทั้งปฏิรูปการศึกษา ตำรวจ และอื่นๆ แต่รัฐบาลต้องการให้เขียนขึ้นเป็นหนึ่งหมวด และไม่ควรซุกไว้ในบทเฉพาะกาล เพราะจะเหมือนทำเพียงระยะเวลาสั้นๆ ทั้งที่การปฏิรูปต้องทำระยะยาว,นายสุวพันธุ์ ตันยุวรรธนะ รมต.ประจำสำนักนายกรัฐมนตรี เปิดเผยว่า ในส่วนของตนทำความเห็นที่มีต่อร่างรัฐธรรมนูญไว้แล้ว เหลือแค่รอฟังความเห็นของหน่วยงานที่กำกับดูแลว่า จะเพิ่มเติมอะไรหรือไม่ โดยให้ความสำคัญการวางยุทธศาสตร์ชาติระยะยาว เชื่อมโยงแผนการปฏิรูปประเทศ เพื่อมีหลักประกันว่า รัฐบาลในอนาคตจะดำเนินการปฏิรูปประเทศต่อ อย่างน้อยในช่วงระยะเวลาเปลี่ยนผ่าน 4 ปีข้างหน้า ส่วนโรดแม็ปการเลือกตั้งไม่ต้องห่วงยังอยู่ในช่วงปี 60 กรธ.และสภานิติบัญญัติแห่งชาติ (สนช.) หารือกันแล้ว จะเร่งจัดทำร่างกฎหมายประกอบรัฐธรรมนูญให้เสร็จโดยเร็ว คำนึงถึงกรอบเวลาที่รัฐบาลกำหนดไว้ ถ้าพิจารณาโดยไม่มีอคติ ไม่มีวาระซ่อนเร้นจะพบว่า ทุกฝ่ายมีเจตนาที่ดีต่อการทำให้มีรัฐธรรมนูญที่เหมาะสมกับช่วงเปลี่ยนผ่านประเทศ,นายสุวพันธุ์กล่าวว่า ส่วนการเคลื่อนไหวไม่รับร่างรัฐธรรมนูญในการลงประชามติ เท่าที่เห็นก็มีบางกลุ่มกำลังรณรงค์อยู่ ทำอินโฟกราฟฟิกแพร่กระจายในโลกโซเชียล แสดงความคิดเห็นต่างกรรมต่างวาระ แต่น่าสังเกตว่า ในกลุ่มที่รณรงค์ไม่ให้รับร่างรัฐธรรมนูญ ที่แต่ละกลุ่มมีเป้าหมายต่างกัน บางกลุ่มแค่แสดงออกเชิงสัญลักษณ์การต่อต้าน หรือทดสอบกระแสทางการเมืองบางอย่าง บางกลุ่มแค่ต้องการกดดันให้ กรธ.ปรับแก้ร่างให้สอดคล้องกับผลประโยชน์พวกตัวเอง แต่ที่น่าสนใจคือ กลุ่มที่ต้องการให้รัฐธรรมนูญไม่ผ่านประชามติเป็นกลุ่มเดียวที่เรียกร้องให้มีการเลือกตั้งโดยเร็ว ทั้งที่รู้ว่า ถ้าไม่รับร่างรัฐธรรมนูญ การเลือกตั้งก็อาจจะเนิ่นนานออกไป คำถามคือคนเหล่านี้ต้องการอะไรกันแน่ คิดอะไรไว้ในใจ,พ.อ.วินธัย สุวารี โฆษก คสช.กล่าวถึงกรณี นายจตุพร พรหมพันธุ์ แกนนำ นปช.ให้ข้อมูลว่ารัฐบาลใช้ทุกกลไกกระทั่งนักศึกษาวิชาทหาร (นศท.) ที่ต้องไปยืนโฆษณาหน้าหน่วยในวันลงคะแนนเพื่อให้ร่างรัฐธรรมนูญผ่านประชามติว่า คงเป็นข้อมูลที่คาดเคลื่อนมาก กองทัพบกมีนโยบายให้ นศท.เข้ามามีส่วนช่วยเหลือสังคมในลักษณะจิตอาสาก่อนหน้านี้แล้ว การขยายผลการสร้างการรับรู้เรื่องรัฐธรรมนูญน่าจะพึงกระทำได้ภายใต้กรอบการดำเนินชีวิตส่วนตัวของบุคคลคนนั้นๆ ไม่ใช่การไปเฝ้าหน้าคูหา แล้วคอยบอกใครให้เลือกอย่างนั้นอย่างนี้ ทั้งนี้ ข้อสังเกตจากสังคมในสมมติฐาน และความกังวลของกลุ่มการเมืองบางกลุ่มที่มีต่อร่าง รธน.เหมือนจะเน้นเฉพาะการเข้าสู่อำนาจและการรักษาหรืออยู่ในอำนาจเป็นหลัก จึงพยายามไม่เห็นด้วยกับการสร้างความเข้มแข็งให้องค์กรอิสระ ส่วนที่กล่าวว่า หากร่างรัฐธรรมนูญนี้บังคับใช้ ผู้ได้รับประโยชน์สูงสุดคือเครือข่ายอำนาจของ คสช.ยังเป็นเพียงสมมติฐานเชิงหวาดระแวง แบบขาดข้อพิสูจน์ที่จับต้องได้ และมีปัญหาจากมีบางกลุ่มพยายามดึงเอาคำว่าประชาธิปไตยไปอ้างใช้ในมุมของตนเองและพวกพ้องจะได้ประโยชน์เท่านั้น โดยเฉพาะการอ้างไว้เพื่อเป็นเกราะกำบังในการจะทำอะไรในเรื่องบางสถานการณ์อาจไม่เหมาะกับประเทศ,นายอมร วาณิชวิวัฒน์ โฆษกกรรมการร่างรัฐธรรมนูญ (กรธ.) กล่าวถึงกรณีมีข้อวิพากษ์วิจารณ์ระบบเลือกตั้งในรัฐธรรมนูญร่างแรก ทำให้พรรค การเมืองเล็กเสียเปรียบในการเลือกตั้ง เพราะไม่มีทุนจะส่งผู้สมัครระบบเขตได้พอ เพื่อไปคำนวณคะแนนผู้สมัคร ส.ส.บัญชีรายชื่อให้ได้รับเลือกตั้งเป็น ส.ส.ได้ว่า ถ้าหากมีผลกระทบจริง กรธ.พร้อม จะหาทางแก้ไขได้ ยอมรับว่าการวิจารณ์ในประเด็นนี้มีมูล ส.ส.จะได้คะแนนจากการเลือกตั้งแบบแบ่งเขตนำมาคำนวณรวมกับคะแนนที่จะได้ ส.ส.บัญชีรายชื่อ ถ้าลงสมัครแบบแบ่งเขตน้อยก็ได้น้อย แต่ กรธ. มองว่า ถ้ากำหนดกฎเกณฑ์แบบนี้จะมีประโยชน์ ทำให้พรรคเล็กจะเร่งพัฒนาให้เป็นพรรคการเมืองขนาดใหญ่ได้มากขึ้น จนเป็นที่ยอมรับของประชาชน พรรคใหญ่ทั้งพรรคเพื่อไทยและพรรคประชาธิปัตย์เริ่มต้นมาจากการเป็นพรรคการเมืองขนาดเล็กเช่นกัน,นายนพดล ปัทมะ อดีต รมว.ต่างประเทศ ในฐานะแกนนำพรรคเพื่อไทย กล่าวถึงร่างรัฐธรรมนูญฉบับ กรธ.ว่า เสียงคัดค้านรัฐธรรมนูญฉบับนายมีชัย ฤชุพันธุ์ ประธาน กรธ. มาจากทุกภาคส่วนในสังคม แม้แต่พวกเดียวกันเอง ถ้าเป็นตนคงต้องฟังและกลับไปทบทวนว่ามีปัญหาที่ต้องปรับปรุงแก้ไข กรธ.ควรบอกความจริงกับประชาชนว่าเนื้อหาหลายประเด็นเป็นแนวคิดที่คิดไวๆแบบไทยประดิษฐ์ ไม่เป็นสากล เช่น การเสนอชื่อนายกรัฐมนตรี 3 คน การกาบัตรใบเดียว การให้อำนาจองค์กรอิสระกำกับรัฐบาลด้านนโยบายและการแก้ไขรัฐธรรมนูญต้องได้เสียงจากทุกพรรคขัดหลักประชาธิปไตย การแบ่งแยกอำนาจ และการตรวจสอบถ่วงดุล เชื่อว่าถ้าปล่อยผ่านไปจะทำให้ประเทศอ่อนแอ จะมีรัฐบาลเป็ดง่อยที่ถูกควบคุมโดยองค์กรต่างๆ ในอนาคตเราจะตรวจสอบการใช้อำนาจขององค์กรอิสระอย่างไร รัฐธรรมนูญดีอย่างเดียวยังไม่พอ ต้องทำให้พรรคการเมืองเคารพเสียงประชาชนและผลการเลือกตั้ง ถ้ามีรัฐธรรมนูญไม่เป็นประชาธิปไตยตั้งแต่เริ่มต้นจะทำลายความหวังคนไทยแน่นอน กรธ.ต้องแยกให้ออกว่าอะไรคือบั้งไฟ อะไรคือจรวด,นายคณิน บุญสุวรรณ อดีต ส.ส.ร. ปี 40 และทีมกฎหมายพรรคเพื่อไทย กล่าวถึงกรณี กรธ.กำลังรณรงค์เผยแพร่ข้อดีของร่างรัฐธรรมนูญว่า สังคมไทยกำลังถูกพาให้หลงทาง การดูว่าร่างรัฐธรรมนูญฉบับใดดีหรือไม่ดี ต้องดูที่มาปรัชญา เนื้อหา เป้าหมาย รวมถึงบทเฉพาะกาลของร่างรัฐธรรมนูญ หากผู้ร่างไม่ใช่ตัวแทนประชาชนแล้วมานั่งร่าง จึงไม่ชอบด้วยหลักนิติธรรม ตราบใดที่ไม่ยอมให้ตัวแทนที่ประชาชนเลือกเข้ามาร่าง จะล้มเหลวไปตลอด ไม่ว่าเนื้อหาจะดีหรือจะเลวหรือวิเศษแค่ไหน กรธ.คุยว่าร่างรัฐธรรมนูญนี้เป็นฉบับปราบโกง ต้องถามว่า ถ้าเป็นฉบับปราบโกงจริง ทำไมถึงวางตัวให้คนที่ประชาชนไม่ได้เลือกมาปราบคนที่ประชาชนเลือก ถ้าคนที่ประชาชนไม่ได้เลือกเข้ามาโกงเองใครจะรับผิดชอบ สรุปแล้วการปราบโกงไม่ใช่เป้าหมายของร่างรัฐธรรมนูญ เป็นเพียงวาทกรรมดราม่า เรียกความสะใจจากคนดู ไม่เกิดประโยชน์กับประเทศและประชาชน มิหนำซ้ำอาจนำไปสู่การปะทะคารมเลือกข้าง นำมาสู่ความขัดแย้งบานปลาย เมื่อนำร่างรัฐธรรมนูญไปออกเสียงประชามติ,นพ.เหวง โตจิราการ อดีต ส.ส.บัญชีรายชื่อ พรรคเพื่อไทย กล่าวจะยื่นหนังสือเปิดผนึกถึงนายมีชัย ฤชุพันธุ์ ประธาน กรธ. เพื่อให้ข้อเสนอการปรับปรุงร่างรัฐธรรมนูญของ กรธ. เนื่องจากเนื้อหาหลายข้อไม่สนับสนุนให้เกิดประชาธิปไตยดังนี้ 1.ขอให้นายกฯมาจาก ส.ส. 2.ขอให้ ส.ว.มาจากการเลือกตั้งโดยตรงของประชาชนทั้งประเทศเท่านั้น 3.การเลือกตั้ง ส.ส.ต้องแยกเป็นแบบเขตและแบบบัญชีรายชื่อเด็ดขาดออกจากกัน 4.อำนาจอธิปไตยต้องมีเพียง 3 อำนาจคือ อำนาจนิติบัญญัติ บริหาร และตุลาการ ศาลรัฐธรรมนูญต้องไม่มีอำนาจวินิจฉัยตามอำเภอใจ รวมถึงองค์กรอิสระต้องไม่สามารถแทรกแซงลิดรอนอำนาจฝ่ายนิติบัญญัติและบริหารจากการเลือกตั้ง 5.การแก้ไขรัฐธรรมนูญตามมาตรา 253 ของ กรธ.ทำให้แก้ไขรัฐธรรมนูญไม่ได้เลย ต้องได้รับความเห็นชอบจากทุกพรรคการเมืองและ ส.ว. 1 ใน 3 เป็นการสร้างปมทำให้เกิดวิกฤติการเมืองรุนแรงได้ในอนาคต ควรนำเอาหมวดว่าด้วยการแก้ไขเพิ่มเติมรัฐธรรมนูญปี 50 มาใช้แทน,วันเดียวกัน นายจตุพร พรหมพันธุ์ ประธานแนวร่วมประชาธิปไตยต่อต้านเผด็จการแห่งชาติ (นปช.) กล่าวในรายการมองไกลผ่านทางยูทูบถึงการรณรงค์ทำประชามติร่างรัฐธรรมนูญว่า ถือเป็นการรณรงค์ประชามติที่ผิดปกติ เพราะฝ่ายที่ไม่รับร่างจะถูกขอพื้นที่คืนอยู่เรื่อยๆ ถ้าไม่สามารถเปิดใจได้ว่า ความเห็นต่างคืออย่างไร ก็อย่าทำประชามติดีกว่า อย่ามาท่องคาถาเรื่องปราบโกง เพราะจะปราบได้ อย่างไร ในเมื่อรัฐธรรมนูญฉบับนี้โกงอำนาจประชาชนเพื่อไปปราบโกง การโกงอย่างไรก็ถือว่าเลว แต่ถ้าโกงอำนาจประชาชนถือว่าเลวบัดซบ ขณะนี้มีการออกกติกาหยุมหยิมบังคับกรอกหูให้ประชาชนฟังข้อดีร่างรัฐธรรมนูญวันละ 2 เวลา เอาเปรียบไม่รู้จะเอาเปรียบอย่างไร แต่ช่องทางคนเห็นต่างกลับถูกขู่และประณามกันทุกวัน,นายจตุพรกล่าวว่า ส่วนกรณีกลุ่มธรรมาภิบาลยื่นหนังสือถึงนายกรัฐมนตรี ให้ตรวจสอบกรณีการแอบอ้างชื่อ พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม เรียกรับผลประโยชน์และเก็บค่าหัวคิวโครงการขุดลอกแหล่งน้ำขององค์การสงเคราะห์ทหารผ่านศึกว่า ได้ยินเรื่องดังกล่าวมาเช่นกัน และได้ยินมานานแล้ว การเรียกเปอร์เซ็นต์ 40-50% ถือว่าหนักแล้ว แต่ทราบว่าพอถึงขั้นตอนการปฏิบัติมีการตามไปเรียกถึง 70% เหลืองบที่ใช้จริงแค่ 30% แบบนี้ไม่ใช่โกง แต่เรียกว่าปล้น ใช้องค์การสงเคราะห์ทหารผ่านศึกเป็นที่ฟอกฮั้ว เชื่อว่าเรื่องนี้มีมูล เพราะอธิบายไม่ได้มาตั้งแต่ต้นว่า เหตุใดจึงนำงานขุดลอกคูคลองไปให้องค์การสงเคราะห์ทหารผ่านศึก ดูแล้วเป็นการใช้องค์กรดังกล่าว เพื่อไม่ต้องการให้ใครเข้ามายุ่งหรือวิพากษ์วิจารณ์ ขอให้นายกฯและรองนายกฯตรวจสอบเรื่องนี้ด้วย อย่าเงียบกริบ ไม่ใช่คนชั่วที่จะโกง แต่คนดีก็โกงได้,ผู้สื่อข่าวรายงานว่า เมื่อช่วงค่ำวันที่ 6 ก.พ. ที่ผ่านมา คุณหญิงสุดารัตน์ เกยุราพันธุ์ แกนนำพรรคเพื่อไทย และแกนนำภาค กทม. นัดอดีต ส.ส. กทม.พรรคเพื่อไทย กินข้าวสังสรรค์ เนื่องในโอกาสเทศกาลปีใหม่และตรุษจีน ที่บ้านพักย่านลาดปลาเค้า โดยมีอดีต ส.ส.มาร่วมงานอย่างพร้อมเพรียง 20-30 คน สำหรับไฮไลต์สำคัญของงานคือการวีดิโอคอล จากนายทักษิณ ชินวัตร อดีตนายกรัฐมนตรี สายตรงมายังโทรศัพท์คุณหญิงสุดารัตน์ โดยนายทักษิณ กล่าวกับอดีต ส.ส.กทม.ว่า ทีม กทม.มีหัวหน้าทีมผู้หญิงเก่ง มีความสามารถ เห็นร่างรัฐธรรมนูญฉบับนี้แล้วต้องบอกว่าห่วยแตก ให้อำนาจศาลรัฐธรรมนูญมากเกินไป เขียนแบบนี้ประเทศชาติถอยหลังลงคลอง เหมือนเมียนมา เกาหลีเหนือ ผมจากบ้านไปเกือบ 10 ปี แต่บ้านเมืองเรากลับถอยหลังไปเกือบ 20 ปี ตอนนี้ผู้นำก็บ้าอำนาจจนขาดสติ ขาดวุฒิภาวะ แสดงกิริยาไม่สมควร ขอให้พวกเราเตรียมตัวไว้เลย จะมีการเลือกตั้งในเร็วๆนี้ มั่นใจว่าพรรคเพื่อไทยมีโอกาสสูงมากที่จะกลับมาบริหารประเทศ,เมื่อเวลา 10.30 น. ที่พรรคประชาธิปัตย์ นายองอาจ คล้ามไพบูลย์ รองหัวหน้าพรรคประชาธิปัตย์ภาค กทม. แถลงถึงร่างรัฐธรรมนูญว่า ขอเรียกร้องถึง คสช.และรัฐบาลให้เปิดกว้างการวิจารณ์รัฐธรรมนูญได้เต็มที่ โดยเฉพาะสถาบันการศึกษาเพื่อเป็นประโยชน์ต่อประชาชนในการลงประชามติ จะทำให้เห็นทัศนคติ มุมมอง ทั้งจุดเด่นและจุดด้อยเพื่อมาปรับปรุง ก่อให้เกิดกระแสการตื่นตัวสนใจรัฐธรรมนูญและส่งผลต่อการลงประชามติตามมา นอกจากนี้ คสช. และรัฐบาลควรปูทางสร้างสรรค์บรรยากาศประชาธิปไตย รองรับการเลือกตั้งที่จะเกิดกลางปีหน้า,นายองอาจกล่าวต่อว่า จุดเด่นของร่างรัฐธรรมนูญ นี้ที่ต่างจากฉบับอื่นคือความเข้มข้นในการปราบปรามการทุจริต ที่บัญญัติในหมวดต่างๆ 5 ข้อคือ 1.การ ป้องกันปราบปรามการทุจริตเป็นหน้าที่ปวงชนชาวไทยไม่ให้ร่วมมือหรือสนับสนุนการทุจริต และรัฐต้องส่งเสริมสนับสนุนให้ประชาชนเห็นอันตรายต่อการทุจริต มีกลไกที่มีประสิทธิภาพป้องกันและขจัดการทุจริตประพฤติมิชอบ 2.มีการกลั่นกรองบุคคลเข้าทำหน้าที่ในสภาเข้มข้นมากขึ้น 3. กลั่นกรองบุคคลเข้าทำหน้าที่การบริหารภาครัฐเข้มข้นขึ้นด้วยการกำหนดคุณสมบัติและการทำหน้าที่จะถูกตรวจสอบได้หลายช่องทาง 4.ให้องค์กรอิสระมีหน้าที่เข้มข้นกว่า รธน.ฉบับอื่น 5.องค์กรปกครองส่วนท้องถิ่นบัญญัติให้มีกฎหมายถึงหลักเกณฑ์การเลือกตั้งให้เป็นไปตามเจตนารมณ์ของรัฐธรรมนูญด้วย มีส่วนทำให้การทุจริตลดลง แต่ก็เป็นเพียงหลักการ ส่วนจะปฏิบัติได้หรือไม่ ขึ้นอยู่กับกฎหมายประกอบรัฐธรรมนูญ ที่จะตามมา ดังนั้น กรธ.ต้องทำให้กฎหมายที่จะออกตามมามีความศักดิ์สิทธิ์สอดคล้องกับ รธน.เพื่อให้สัมฤทธิผลในการปราบปรามการทุจริตได้,นายองอาจกล่าวต่อว่า อยากให้ปรับร่างรัฐธรรมนูญนี้ ไม่ให้อำนาจประธานรัฐสภาพิจารณาข้อกล่าวหา ป.ป.ช.เพียงคนเดียว แต่ควรทำเป็นรูปของคณะ เพราะมาตรา 232 บัญญัติให้ ส.ส.หรือ ส.ว. หรือจากสองสภาจำนวนไม่น้อยกว่าหนึ่งในห้า หรือประชาชนสองหมื่นคนมีสิทธิเข้าชื่อร้องกรณีร่ำรวยผิดปกติ จงใจขัดรัฐธรรมนูญ ไม่ปฏิบัติตามมาตรฐานจริยธรรมอย่างร้ายแรงให้ยื่นเรื่องต่อประธานรัฐสภา เมื่อเห็นว่ามีหลักฐานอันควรสงสัยตามที่ถูกกล่าวหาให้ประธานรัฐสภา ส่งเรื่องไปยังศาลรัฐธรรมนูญหรือศาลฎีกาดำเนินการตามกฎหมายต่อไป เพราะถ้าให้ประธานรัฐสภาพิจารณาคนเดียวอาจมีการวิ่งเต้นให้วินิจฉัยว่า ไม่มีความผิดได้ตั้งแต่ต้น อีกทั้งประธานรัฐสภายังเป็นคนของรัฐบาลทำให้มองได้ว่า ถ้าคนของรัฐบาลถูกตรวจสอบโดย ป.ป.ช.อาจมีการกล่าวหา ป.ป.ช. กลับเป็นการสมรู้ร่วมคิดฮั้วกันจนอาจเกิดการพิจารณาที่ไม่เป็นธรรมได้ จึงควรปรับแก้ส่วนนี้ เพราะเป็นหัวใจสำคัญของการปราบปรามการทุจริต,นายราเมศ รัตนะเชวง รองโฆษกและทีมกฎหมายพรรคประชาธิปัตย์ กล่าวว่า เป็นห่วงสิทธิเสรีภาพสื่อมวลชน เพราะตัดเนื้อหาสาระสำคัญที่เคยบัญญัติไว้ในรัฐธรรมนูญปี 50 ที่สื่อมวลชนมีเสรีภาพในการเสนอข่าว แสดงความเห็นโดยไม่ตกอยู่ภายใต้อาณัติของราชการหรือเจ้าของกิจการสิ่งพิมพ์ทำให้มีเสรีภาพในการเสนอข่าวและยังระบุด้วยว่า ผู้ดำรงตำแหน่งทางการเมืองจะแทรกแซงการนำเสนอข่าวของสื่อมวลชนไม่ได้ รวมถึงการให้ความสำคัญกับองค์กรวิชาชีพสื่อมวลชน ที่ควรมีเป็นการเฉพาะ จึงขอให้เพิ่มเติมในส่วนนี้ด้วย ส่วนการควบคุมการบริหารราชการแผ่นดิน การตรวจสอบถ่วงดุลของฝ่ายนิติบัญญัติกับฝ่ายบริหาร ขาดหายไปโดยตัดการตั้งกระทู้ไป ทั้งที่มีประโยชน์ต่อชาติ เช่น โครงการรับจำนำข้าว สินค้าเกษตรตกต่ำ ดังนั้น ต้องบัญญัติไว้ในหมวดควบคุมการบริหารราชการแผ่นดิน เพื่อให้นักการเมืองเป็นปากเสียงในการตรวจสอบ อยากให้บัญญัติว่า เมื่อสมาชิกตั้งกระทู้ถาม รมต. ท่านใดต้องมาตอบ จะไม่มาตอบมิได้ หากอ้างเรื่องความลับ ความมั่นคง ประโยชน์ชาติควรระบุให้ประชุมลับในกรณีที่เป็นเรื่องสำคัญ แต่ต้องตอบทุกเรื่องที่สมาชิกรัฐสภาซักถาม,นายจุรินทร์ ลักษณวิศิษฏ์ รองหัวหน้าพรรคประชาธิปัตย์โพสต์ผ่านเฟซบุ๊กส่วนตัวถึงกรณี กรธ. แถลงพร้อมนำความเห็นทุกฝ่ายไปปรับแก้ เพื่อให้หลักประกันสิทธิเสรีภาพของประชาชนและชุมชน ไม่น้อยไปกว่ารัฐธรรมนูญปี 50 และจะเร่งรัดการร่างกฎหมายลูกให้เสร็จตามโรดแม็ป ว่า เป็นการส่งสัญญาณที่ดี กรธ.ไม่ปิดกั้นรับฟังความเห็น ส่วนท่าทีด้านลบของ กรธ.ต่อฝ่ายการเมืองควรแยกแยะว่าสิ่งใดเป็นความเห็นด้วยอคติหรือสร้างสรรค์ของฝ่ายปฏิบัติ จะช่วยให้เป็นรัฐธรรมนูญที่ยอมรับของสังคมมากขึ้น และอยากให้แก้ไขระบบตรวจสอบถ่วงดุลระหว่างฝ่ายบริหารกับนิติบัญญัติ โดยต้องปรับแก้มาตรา 101 ที่ระบุห้ามไว้ เพราะร่างฉบับนายบวรศักดิ์ อุวรรณโณ ยังให้รองประธานสภาฯ ต้องมาจากฝ่ายค้าน ไม่ใช่รัฐบาลทั้งหมด ทั้งประธานสภาฯและรองประธานสภาฯ เพื่อให้เกิดการถ่วงดุลในการปฏิบัติหน้าที่ประธานในที่ประชุมสภาฯ นอกจากนี้ ประธานกรรมาธิการ (กมธ.) ชุดสำคัญที่มีหน้าที่ตรวจสอบการใช้เงินงบประมาณแผ่นดินและ ประธาน กมธ. ป.ป.ช. สภาฯ ที่ติดตามตรวจสอบการทุจริตในรัฐบาล ควรมาจากฝ่ายค้านเช่นกัน เพื่อให้เกิดการตรวจสอบถ่วงดุลมีผลในการรักษาผลประโยชน์ของประชาชนได้มากขึ้น,ด้านนายพิเชษฐ พันธุ์วิชาติกุล อดีต ส.ส.กระบี่ พรรคประชาธิปัตย์ โพสต์เฟซบุ๊กส่วนตัวหัวข้อ ประชาธิปัตย์แทงกั๊กจริงหรือ ว่า ตนเป็นประชาธิปัตย์มาแล้ว 30 ปี กว่าครึ่งชีวิตการทำงาน ยืนยันความเป็นประชาธิปัตย์ในฐานะเป็นสถาบันการเมืองที่เก่าแก่ที่สุด ผู้มีหน้าที่ในพรรคจึงไม่อาจพูดอะไรผูกพันพรรคล่วงหน้าได้จึงถูกมองว่าแทงกั๊ก แต่ในฐานะนักการเมืองที่มั่นคงต่อระบอบประชาธิปไตย เห็นว่าหลังจากมีการปฏิวัติเมื่อปี 2475 เราต้องเคารพต่อรัฐธรรมนูญที่ได้ขอพระราชทานมา แต่รัฐธรรมนูญเป็นสิ่งที่แก้ไขได้ จึงไม่เห็นด้วยกับไอ้อี คนไหนที่ถือโอกาสบัญญัติให้รัฐธรรมนูญเป็นสิ่งที่แก้ไขยาก จนแทบจะปิดทางการแก้ไข เพื่อเปิดทางให้ผู้มีอำนาจมาถือเป็นข้ออ้างฉีกรัฐธรรมนูญทิ้งทั้งฉบับโดยไม่ต้องแก้ไข เลี่ยงคำว่า กบฏ มาเป็นคำว่า รัฐประหาร แย่งอำนาจที่แท้จริงของประชาชนมาเป็นรัฏฐาธิปัตย์ ใช้อำนาจรัฏฐาธิปัตย์ฉีกรัฐธรรมนูญ เดิมทิ้ง ออกกฎหมายนิรโทษกรรมให้ฝ่ายตัวเอง แล้วตั้งพรรคพวกตัวเองและนักลากตั้งเข้ามาร่างรัฐธรรมนูญใหม่ลิดรอนอำนาจประชาชน และกำจัดการเลือกตั้งตามระบอบประชาธิปไตย ทำนองว่านักการเมืองและการเลือกตั้งในระบอบประชาธิปไตยเป็นความชั่วช้าสามานย์ แต่ละครั้งต้องเสียงบประมาณเลี้ยงดูนักร่างรัฐธรรมนูญ เพื่อจัดการเลือกตั้งใหม่และสารพัด รวมแล้วหลายหมื่นล้านกับความเสียหายเกี่ยวเนื่องและศักดิ์ศรีที่ต้องเสียไปในสังคมประชาคมโลกอีกไม่อาจประมาณการได้,ดูออกและเข้าใจหรือยัง ทำไมเขาจึงรังเกียจเรา ทำไมมาตรการต่อต้านเศรษฐกิจไทยจากประชาคมโลกจึงถาโถมกันมาทุกด้านขณะนี้ ขอยืนยันว่าผมเป็นประชาธิปัตย์ที่แท้จริง และประชาธิปัตย์อย่างผมไม่มีแทงกั๊ก แต่แทงเต็งตรงจุดที่ไม่รับรัฐธรรมนูญ ไม่ว่าฉบับนี้ หรือฉบับไหนที่มาจากการรัฐประหาร จึงขอประกาศให้ประชาคมโลกที่กำลังงุนงงสับสนกับท่าทีพรรคประชาธิปัตย์ได้เข้าใจ นายพิเชษฐระบุ,นายบุญเลิศ คชายุทธเดช อดีตสมาชิกสภาปฏิรูปแห่งชาติ (สปช.) กล่าวว่า อยากให้รัฐบาลและสนช.ยอมรับความผิดพลาดกรณีที่ไปเขียนในรัฐธรรมนูญชั่วคราว เมื่อคราวแก้ไขเพิ่มเติม โดยใช้คำว่า เสียงข้างมากของผู้มีสิทธิ แทนที่จะเป็น เสียงข้างมากผู้มาใช้สิทธิ เมื่อพลาดต้องแก้ไขโดยเสนอแก้ไขรัฐธรรมนูญชั่วคราวประเด็นนี้ให้ชัดเจน ไม่มีปัญหาต้องไปตีความ หากไม่แก้ถ้าเสียงเห็นชอบไม่ถึง 24.5 ล้านเสียงหรือครึ่งหนึ่งของผู้มีสิทธิจากทั้งหมดประมาณ 49 ล้านเสียง ต้องประกาศ ว่าร่างรัฐธรรมนูญถูกคว่ำ เพราะตัวอักษรกำหนดไว้เช่นนั้น อีกประเด็นหนึ่งที่ควรแก้ไขคือ กรณีร่างรัฐธรรมนูญฉบับนายมีชัยไม่ผ่านประชามติ จะทำอย่างไร เพื่อให้มีรัฐธรรมนูญฉบับถาวรเกิดขึ้น ดังนั้นในการประชุมร่วมกันระหว่างรัฐบาล กกต. สนช.และหน่วยงานที่เกี่ยวข้องในวันที่ 10 ก.พ. ควรจะมีความชัดเจน,วันเดียวกัน นิด้าโพล สถาบันบัณฑิตพัฒนบริหารศาสตร์ เผยผลสำรวจความคิดเห็นของประชาชน เรื่อง การแก้ไขเพิ่มเติมรัฐธรรมนูญ พบว่าร้อยละ 86.48 ระบุว่าเห็นด้วยว่าในการแก้ไขเพิ่มเติมรัฐธรรมนูญควรให้ทุกพรรคการเมืองที่มี ส.ส.ในสภาฯ มีความเห็นชอบร่วมกัน ร้อยละ 11.92 ระบุไม่เห็นด้วย ร้อยละ 84.08 ระบุเห็นควรให้สมาชิกวุฒิสภาให้ความเห็นชอบกับเรื่องที่มีการแก้ไขเพิ่มเติมรัฐธรรมนูญ ร้อยละ 12.96 ระบุว่าไม่เห็นด้วย ส่วนประเด็นที่กำหนดว่าการแก้ไขเพิ่มเติมรัฐธรรมนูญที่เป็นการเปลี่ยนแปลงรูปแบบของรัฐจะกระทำมิได้ พบว่าร้อยละ 63.04 เห็นด้วย ร้อยละ 31.20 ไม่เห็นด้วย เมื่อถามว่าการกำหนดว่าต้องให้ลงประชามติกรณีที่แก้ไขเพิ่มเติมรัฐธรรมนูญในส่วนที่เป็นขั้นตอนและวิธีการแก้ไขเพิ่มเติมรัฐธรรมนูญ ร้อยละ 88.56 เห็นด้วย ร้อยละ 8.40 ไม่เห็นด้วย เมื่อถามถึงการกำหนดให้ต้องลงประชามติ กรณีที่มีการแก้ไขเพิ่มเติมรัฐธรรมนูญเกี่ยวกับคุณสมบัติหรือลักษณะต้องห้ามของผู้ดำรงตำแหน่งตามรัฐธรรมนูญ ร้อยละ 87.92 ระบุว่าเห็นด้วย ร้อยละ 8.96 ระบุไม่เห็นด้วย,ขณะที่สวนดุสิตโพล มหาวิทยาลัยราชภัฏ สวนดุสิต เปิดเผยผลสำรวจความคิดเห็นประชาชน เรื่อง ประชาชนกับกระแสวิพากษ์วิจารณ์ร่างรัฐธรรมนูญ พบว่าร้อยละ 43.48 ระบุว่าไม่ค่อยเชื่อคำวิพากษ์วิจารณ์ของนักการเมืองที่ออกมาพูดเรื่องการร่างรัฐธรรมนูญ เพราะเป็นความเห็นส่วนตัว ห่วงเรื่องผลประโยชน์ทางการเมือง ร้อยละ 25.96 ระบุว่าไม่เชื่อ มีเพียงร้อยละ 8.16 ระบุว่าเชื่อมาก ขณะที่ร้อยละ 22.40 ค่อนข้างเชื่อ เมื่อถามว่าประชาชนเชื่อหรือเห็นด้วยกับการวิพากษ์วิจารณ์ร่างรัฐธรรมนูญของนักการเมืองที่ชื่นชอบมากน้อยเพียงใด ร้อยละ 36.87 ระบุว่าไม่ค่อยเชื่อ ร้อยละ 30.50 ค่อนข้างเชื่อ ร้อยละ 22.00 ไม่เชื่อ มีเพียงร้อยละ 10.63 ระบุว่าเชื่อมาก เมื่อถามว่าประชาชนเชื่อบุคคลหรือหน่วยงานใดที่วิพากษ์วิจารณ์ร่างรัฐธรรมนูญ ร้อยละ 77.06 เชื่อ พล.อ.ประยุทธ์ จันทร์โอชา นายกฯ ร้อยละ 74.59 นายมีชัย ฤชุพันธุ์ ประธาน กรธ.ร้อยละ 66.47 นักวิชาการ ร้อยละ 64.12 ผู้อาวุโสทางการเมือง หัวหน้าพรรคการเมือง ตัวแทนพรรคการเมือง อันดับ 5 ร้อยละ 59.41 ข้าราชการทางการเมือง สนช. สปช.,ส่วนการตรวจสอบกรณีมีเสียงวิจารณ์ว่ากระทรวงการท่องเที่ยวและกีฬา (ทก.) ใช้งบประมาณถึง 1.8 ล้านบาท จัดงานต้อนรับนายกรัฐมนตรี ในการประชุมหัวหน้าส่วนราชการระดับกระทรวง เมื่อวันที่ 5 ก.พ. นั้น นายพงษ์ภาณุ เศวตรุนทร์ ปลัดกระทรวงการท่องเที่ยวและกีฬา เปิดเผยว่า กระทรวงการท่องเที่ยวฯเป็นเจ้าภาพจัดงาน จึงถือโอกาสนี้ประชาสัมพันธ์การท่องเที่ยวตามนโยบายของ รมว.การท่องเที่ยวและรัฐบาลควบคู่พร้อมกันไปกับการประชุมหัวหน้าส่วนราชการระดับกระทรวง เชิญสื่อมวลชนทุกแขนงเข้าร่วมงานครั้งนี้ด้วย มีผู้สนใจเข้าร่วมงานมากถึงประมาณ 580 คน ขณะที่กระทรวงรองรับการประชุมจัดงานได้เพียงประมาณ 250 คน มีข้อจำกัดเรื่องสถานที่และบุคลากร จำเป็นต้องจ้างเอกชน ซึ่งเป็นมืออาชีพและที่มีความพร้อมมาดำเนินการ ได้รับรายงานเบื้องต้นว่าได้แต่งตั้งคณะกรรมการกำหนดราคากลางและมีการเจรจาต่อรองกับบริษัทเอกชนแล้ว โดยบริษัทเสนอราคาประมาณ 1,800,000 บาท ไม่เกินราคากลาง แต่เจรจาต่อรองลดลงเหลือประมาณ 1,500,000 บาท ส่วนรายละเอียดค่าใช้จ่ายต้องตรวจสอบข้อเท็จจริงอย่างถี่ถ้วน เพื่อชี้แจงให้ทราบทั่วกันโดยเร็ว หากพบว่ามีผู้กระทำผิดจะต้องมีการลงโทษตามระเบียบทางราชการต่อไป ขอยืนยันว่าการใช้จ่ายเงินงบประมาณของกระทรวงในยุคตนต้องเป็นไปอย่างคุ้มค่า โปร่งใส และตรวจสอบได้ตามนโยบายรัฐบาล,นายเรืองไกร ลีกิจวัฒนะ คณะทำงานฝ่ายกฎหมายพรรคเพื่อไทย กล่าวว่า ในวันที่ 8 ก.พ.เวลา 09.30 น.จะยื่นหนังสือต่อผู้ตรวจการแผ่นดินให้ตรวจสอบการปฏิบัติหน้าที่ของ ป.ป.ช. ที่ใช้อำนาจหน้าที่เกินขอบเขตเรื่องการชี้มูลความผิดทางวินัย ภายหลังจากที่ศาลปกครองสูงสุดมีคำวินิจฉัยว่า ป.ป.ช.มีอำนาจไต่สวนข้อเท็จจริงและชี้มูลความผิดทางวินัยเฉพาะฐานความผิดทุจริตต่อตำแหน่งหน้าที่ราชการเท่านั้น แต่ที่ผ่านมา ป.ป.ช.ได้มีมติชี้มูลความผิดทางวินัยในฐานความผิดอื่นเพิ่มขึ้นมาด้วย ทั้งที่ไม่มีอำนาจหน้าที่ตามกฎหมายนั้น ที่ผ่านมาศาลรัฐธรรมนูญ ศาลปกครองสูงสุด และศาลฎีกา ก็เคยมีคำพิพากษาว่า ป.ป.ช.มีอำนาจชี้มูลความผิดทางวินัยเฉพาะคดีทุจริตต่อหน้าที่เท่านั้น แต่การพิจารณาคดีของ ป.ป.ช.ที่ผ่านมาหลายคดีมีการใช้อำนาจตามอำเภอใจ เกินขอบเขตกว่าที่กฎหมายกำหนด จึงต้องยื่นเรื่องให้ผู้ตรวจการแผ่นดินพิจารณาดำเนินการหาทางเยียวยาแก่ผู้ที่ถูก ป.ป.ช.วินิจฉัยกระทำผิดเกินขอบเขตอำนาจ รวมทั้งจะมีมาตรการลงโทษ ป.ป.ช.อย่างไร
วิษณุ เตือน กรธ.เก็บปากเลิกโต้รายวันเสียงวิจารณ์ร่างแรก รธน. รวบอธิบายเป็นยกๆไป บ่นเอือมคนต้านโดยไม่อ่านเนื้อหาโดยรวม รัฐบาลสั่งเขียนเพิ่มหมวดปฏิรูป โฆษก คสช.สวนบิดเบือนส่ง นศท.ชี้นำหน้าคูหา
พรรคการเมือง,วิพากษ์วิจารณ์,ร่างรัฐธรรมนูญ,ลงประชามติ,องอาจ คล้ามไพบูลย์,พรรคประชาธิปัตย์,คสช.,ข่าว,ข่าวการเมือง,ไทยรัฐฉบับพิมพ์